Kasper Simontaival

Kasper Simontaival (s. 11. tammikuuta 2002 Orivesi) on suomalainen jääkiekkoilija, joka pelaa SM-liigajoukkue Tapparassa. Hän on pelipaikaltaan oikea laitahyökkääjä. Simontaival laukoo oikealta.
Ura.
Seuraura.
Simontaival aloitti jääkiekkoilun Oriveden Fortunassa jo kaksivuotiaana, kunnes hän muutti kuusivuotiaana perheineen Tampereelle ja siirtyi Tapparaan. Simontaival toimi kaudella 2016–2017 seuran B-nuorten varakapteenina. Hän teki C-nuorten SM-karsinnoissa 22 ottelussa tehot 42+20=62, joilla Simontaival voitti sarjan maalipörssin ja sijoittui pistepörssissä toiseksi edellään vain TPS:n Leevi Teissala. Hänen maalikeskiarvonsa (1.91) on C-nuorten SM-karsintojen kaikkien aikojen toiseksi kovin. Ainostaan Teemu Pulkkinen on saavuttanut korkeamman maalikeskiarvon (2.36), kun hän teki kaudella 2006–2007 11 ottelussa 26 maalia. Simontaival valittiin kauden päätteeksi C-nuorten SM-sarjan toiseen tähdistökentälliseen. 
Kaudella 2017–2018 Simontaival oli B-nuorten SM-sarjan pudotuspeleissä tehoilla 4+6=10 Tapparan paras maalintekijä ja hän jakoi joukkueen sisäisen pistepörssin voiton Patrik Puistolan kanssa. Heidän edellään sarjan pistepörssissä oli vain HIFK:n Niklas Nordgren. Simontaival voitti kauden päätteeksi B-nuorten SM-hopeaa.
Kesällä 2018 Simontaival nostettiin Tapparan SM-liigajoukkueen harjoitusvahvuuteen. Hän aloitti kauden 2018–2019 seuran A-nuorissa, kunnes Simontaival teki liigadebyyttinsä runkosarjan viidennellä kierroksella 26. syyskuuta 2018 Rauman Lukkoa vastaan. Hänet merkittiin Tapparan nelosketjun oikeaan laitaan Matti Järvisen ja Joona Luodon viereen. Simontaival sai ottelussa jääaikaa 6.12 minuuttia. Hän sai syöttöpisteen Matti Järvisen tekemään maaliin, mutta keräsi ottelusta teholukeman –1. Simontaival toimi myös Tapparan alivoiman sijaiskärsijänä, kun Otso Rantakari sai toisessa erässä 2+10-minuutin rangaistuksen selästä taklaamisesta. Hän pelasi Tapparan miesten joukkueessa kauden aikana viisi runkosarja- ja kaksi Mestarien liigan ottelua tehden kaksi syöttöpistettä. Simontaival pelasi valtaosan kaudestaan myös lainalla Mestis-joukkue Lempäälän Kisassa, jossa hän teki 21 runkosarjaottelussa tehot 5+9=14.
Toukokuussa 2019 Simontaival teki Tapparan kanssa kaksivuotisen SM-liigasopimuksen. Hän pelasi suurimman osan kaudesta 2019–2020 seuran A-nuorissa, joiden sisäisen pistepörssin voiton Simontaival jakoi Aku Kinnarin kanssa tehoilla 25+32=57. He jakoivat A-nuorten SM-liigan alku- ja runkosarjan yhteenlasketun pistepörssin neljännen sijan. Simontaival valittiin sarjan tammikuun kuukauden nuoreksi pelaajaksi. Runkosarjan päätteeksi hänet valittiin A-nuorten SM-liigan ensimmäiseen tähdistökentälliseen. Simontaival pelasi Tapparan SM-liigajoukkueessa kauden aikana neljä runkosarja- ja kaksi CHL-ottelua ilman tehopisteitä. Hän pelasi kauden aikana myös kuusi ottelua lainalla Mestis-joukkue Kooveessa.
Los Angeles Kings varasi Simontaipaleen 66. varausvuorolla . Samana vuonna hänet varasi myös OHL-joukkue Ottawa 67’s 117. pelaajana. Hän aloitti kauden 2020–2021 kuitenkin Tapparan SM-liigajoukkueessa, kun OHL-kautta ei lopulta pelattu ollenkaan Ontarion provinssin koronavirusrajoitusten vuoksi. Simontaipaleen rooli Tapparassa jäi verrattain melko pieneksi, mutta hän sai SM-liigassa kuitenkin täyteen varsinaisen tulokaskautensa pelaten 30 runkosarjaottelua tehopistein 3+4=7 ja kolme pudotuspeliottelua ilman tehopisteitä. Simontaival teki liigauransa avausmaalin 19. tammikuuta 2021 tasavajaalla JYPiä vastaan. Hän sai ottelussa myös syöttöpisteen Teemu Suhosen tekemään maaliin. Hän pelasi kauden aikana myös viisi ottelua lainalla Mestis-joukkue Tutossa tehden niissä tehot 3+4=7.
Simontaival siirtyi kaudeksi 2021–2022 kolmivuotisella sopimuksella KalPaan. Seuran urheilutoimenjohtajana toimi häntä Suomen juniorimaajoukkueissa valmentanut Anssi Laine. Lokakuussa 2021 Simontaival joutui yli kuukaudeksi sivuun loukkaantumisen vuoksi. Joulukuussa 2021 KalPa lainasi hänet ja puolustaja Roope Laavaisen kolmen ottelun ajaksi Rauman Lukkoon, kun joukkueesta oli koronaviruskaranteenin ja muiden eri syiden vuoksi poissa useita pelaajia. Simontaival teki lopulta yhteensä 36 runkosarjaottelussa tehot 7+7=14. Kaudella 2022–2023 hän teki SM-liigan yhden kauden piste-ennätyksensä tehtyään 49 runkosarjaottelussa tehot 10+14=24. Lokakuussa 2022 Simontaival joutui yli kuukaudeksi sivuun loukkaantumisen vuoksi.
Kaudella 2023–2024 Simontaival teki SM-liigan yhden kauden piste-ennätyksensä tehoilla 17+16=33. Hän oli KalPan toiseksi paras maalintekijä Matyáš Kantnerin jälkeen. Simontaival teki SM-liigauransa ensimmäisen kypärätempun 10. tammikuuta 2024 vieraissa Vaasan Sportia vastaan. Hän rikkoi ottelun kolmannella ja kauden 11. osumallaan oman liigauransa yhden kauden maaliennätyksen. KalPa hävisi ottelun kuitenkin lukemin 4–6, ja myös Sportin Simon Hjalmarsson onnistui kolmesti maalinteossa. Molemmilta joukkueilta oli nähty kypärätemppu samassa ottelussa edellisen kerran yli kymmenen vuotta sitten, 12. lokakuuta 2013, Oulun Kärppien 8–4-voitossa Jokereista. Kärpistä kypärätempussa oli onnistunut Lasse Kukkonen ja Jokereista Nichlas Hardt. Ari-Pekka Pajuluoma valitsi Simontaipaleen Sport-ottelun Alumnien tähtien kakkostähdeksi. Pudotuspeleissä hän teki 13 ottelussa tehot 2+6=8. Simontaival edusti KalPaa kauden aikana myös Spengler Cupissa. Toukokuussa 2024 hän teki seuran kanssa vuoden mittaisen jatkosopimuksen. 
Kaudella 2024–2025 Simontaival teki neljännessä finaaliottelussa 30. huhtikuuta 2025 vieraissa SaiPaa vastaan kaksi maalia, kun KalPa voitti ottelun lukemin 2–0. Jari Mannila valitsi hänet ottelun Alumnien tähtien ykköstähdeksi. KalPa siirtyi ottelusarjassa 3–1-johtoon. Simontaival voitti kauden päätteeksi Suomen-mestaruuden.
Kaudeksi 2025–2026 Simontaival palasi Tapparaan kaksivuotisella sopimuksella.
Maajoukkueura.
Simontaival pelasi alle 20-vuotiaiden MM-kilpailuissa vuosina 2021 ja 2022, joista jälkimmäinen turnaus päättyi hopeaan ja ensimmäinen turnaus pronssiin.
Simontaival pelasi myös alle 18-vuotiaiden MM-kilpailuissa vuonna 2019 sekä alle 18-vuotiaiden Hlinka Gretzky Cupissa vuonna 2018. Hän jakoi seitsemällä syöttöpisteellään koko turnauksen syöttöpörssin voiton Kanadan Ryan Suzukin kanssa sekä voitti Suomen sisäisen pistepörssin. Yhteensä Simontaival on pelannut 31 nuorten 38 poikien maaottelua.
Muuta.
Simontaipaleen isoveljet Matias ja Niklas ovat pelanneet myös jääkiekkoa. Heistä Matias on pelannut hyökkääjänä parhaimmillaan Mestis-tasolla.